Endnu en retssag Anklagemyndigheden har anket den dom for grov kursmanipulation, som Retten i Hjørring afsagde 8. marts, oplyser Nordjyske Medier. Anklagemyndigheden vil have straffene over tidligere ebh bank-direktør Finn Strier Poulsen, tidligere direktør i Sparekassen Himmerland Svend Jørgensen, Sparekassen Himmerland, tidligere fondschef i ebh bank Henrik Sylvester Larsen og to tidligere fondsmedarbejdere fra Sparekassen Himmerland skærpet. - Det er synd for mine klienter, at de skal slæbes gennem endnu en retssag, siger Jakob Arrevad, forsvarer for de to tidligere fondsmedarbejdere fra Sparekassen Himmerland, til Nordjyske Medier. Når anklagemyndigheden nu forsøger at få straffen over hans klienter skærpet, så reagerer Jakob Arrevad med en kontra-anke med påstand om frifindelse. Svend Jørgensen anker sin dom til frifindelse eller mildnelse, mens bestyrelsesformand Finn Hovalt Mathiassen fra Sparekassen Himmerland ikke har kommentarer, før et igangværende bestyrelsesmøde i sparekassen er afsluttet. Finn Strier Poulsens advokat, Arvid Andersen, har tidligere meddelt, at hans klient anker sin dom.
Anklagemyndigheden vil have strengere straffe til bl.a. den tidligere ebh-bank direktør Finn Strier Poulsen og Sparekassen Himmerlands tidligere direktør Svend Jørgensen.